Moneda naţională s-a depreciat miercuri în raport cu euro, care a fost calculat de Banca Naţională a României la 4,9761 lei, în creştere cu 0,04 bani (+0,01%) faţă de cotaţia precedentă, de 4,9757 lei, potrivit Agerpres.
Totodată, leul a scăzut şi faţă de dolarul american, monedă care a fost cotată la 4,6285 lei, în urcare cu 0,32 bani (+0,07%), comparativ cu marţi, când s-a situat la 4,6253 lei.
Moneda naţională s-a depreciat şi în raport cu francul elveţian, calculat de BNR la 5,0930 lei, în creştere cu 0,25 bani (+0,05%), faţă de 5,0905 lei, valoarea anterioară.
Gramul de aur s-a ieftinit, miercuri, până la valoarea de 343,9028 lei, de la 344,1151 lei, cât se anunţase în şedinţa anterioară.